༈གསོལ་འདེབས་བཀྲ་ཤིས་ཆར་འབེབས་ཞེས་བྱ་བ་བཞུགས་སོ།  ། རབ་འབྱམས་རྒྱལ་བའི་མཁྱེན་བརྩེ་གཅིག་བསྡུས་ནས།  ། སྐལ་བཟང་ཡང་དག་ལམ་ལ་འགོད་པའི་སླད།  ། གསུམ་ལྡན་རྡོ་རྗེ་འཛིན་པའི་རྣམ་རོལ་བ།  ། དཔལ་ལྡན་བླ་མའི་ཞབས་ལ་གསོལ་བ་འདེབས།  ། གདུལ་བྱའི་མོས་པའི་རྫིང་བུ་ཇི་སྙེད་པར།  ། གང་གི་བདེ་ཆེན་ཡེ་ཤེས་ཟླ་བའི་གཟུགས།  ། གཅིག་ཉིད་དུ་མར་འཆར་བའི་སྒྱུ་འཕྲུལ་མཁན།  ། དཔལ་ལྡན་བླ་མའི་ཞབས་ལ་གསོལ་བ་འདེབས།  ། ལ་ལར་མཁས་དང་གཞན་དུ་གྲུབ་པའི་ཚུལ།  ། མཚམས་སྤྲིན་གོས་དང་རལ་པའི་ཅོད་པན་ཅན།  ། གང་ལ་གང་མཚམས་རྣམ་པས་འཕགས་བོད་ཀྱི།  ། བསྟན་འགྲོའི་ཕན་བདེ་སྤེལ་ལ་གསོལ་བ་འདེབས།  ། ཁྱད་པར་བྱང་ཕྱོགས་ས་ཡི་མཐའ་འདི་རུ།  ། རཏྣ་དྷརྨ་སྭ་མི་ཞེས་གྲགས་པའི།  ། སྡོམ་བརྩོན་གར་གྱིས་མཐའ་འཁོབ་མུན་རུམ་དུ།  ། དམ་ཆོས་སྣང་བ་འགྱེད་ལ་གསོལ་བ་འདེབས།  ། ཀུ་སུ་ལུ་ཡི་ཚུལ་གྱིས་འཇམ་དཔལ་ཞིང་།  ། ལྷུན་པོ་རྩེ་ལྔ་ལ་སོགས་གནས་ཆེན་འགྲིམ།  ། སྤྱན་རས་གཟིགས་ཀྱི་ཐུགས་རྗེ་ཉེར་བསྐུལ་ཏེ།  ། འབྲེལ་ཚད་དོན་ལྡན་མཛད་ལ་གསོལ་བ་འདེབས།  ། དུས་ཀྱི་མཐའ་འདིར་འཇམ་མགོན་བླ་མ་ཡི།  ། བསྟན་པའི་སྙིང་པོ་ཕྱོགས་མཐར་སྤེལ་བའི་སླད།  ། ཧ་ས་བཛྲ་གྲགས་པ་དར་རྒྱས་ཞེས།  ། བདག་ཅག་མགོན་དུ་གྱུར་ལ་གསོལ་བ་འདེབས།  ། ལྷུམས་སུ་ཞུགས་ཚེ་ཡུམ་གྱི་མནལ་ལམ་དུ།  ། དམ་པས་བྱིན་རླབས་ངོ་མཚར་ལྟས་མང་ཤར།  ། སྐྱེ་བའི་ཟློས་གར་སྟོན་ཚེ་ཕལ་པ་ལས།  ། ཁྱད་འཕགས་ཡ་མཚན་ངོམས་ལ་གསོལ་བ་འདེབས།  ། གཞོན་ནུ་ཉིད་ནས་ཐུབ་བསྟན་སྒོར་ཞུགས་ཏེ།  ། བཤེས་གཉེན་དྲུང་དུ་ཡེ་གེ་འབྲི་ཀློག་དང་།  ། དཀྱིལ་འཁོར་ཆོ་ག་དུ་མ་བློ་འཛིན་སོགས།  ། ཚེགས་མེད་ཐུགས་སུ་ཆུད་ལ་གསོལ་བ་འདེབས།  ། བརྟན་མཁས་ཡོན་ཏན་གཉིས་ལྡན་མཁན་པོ་ལས།  ། གསོལ་བཞིའི་ལས་ཀྱིས་དགེ་སློང་སྡོམ་པ་མནོས།  ། ཞི་དུལ་བག་ཡོད་བརྟུལ་ཞུགས་གཙང་མ་ཡིས།  ། སྡོམ་ཁྲིམས་དག་པར་མཛད་ལ་གསོལ་བ་འདེབས།  ། མཚན་ཉིད་ལྡན་པའི་བཤེས་གཉེན་དུ་མ་དང་།  ། ཁྱད་པར་ཡོངས་རྫོགས་བསྟན་པའི་མངའ་བདག་མཆོག། རོལ་པའི་རྡོ་རྗེའི་ཞལ་ལུང་བདུད་རྩི་ཡིས།  ། ཐུགས་ཀྱི་བུམ་བཟང་གང་ལ་གསོལ་བ་འདེབས།  ། མདོ་སྔགས་ཆོས་ཚུལ་སྤྱི་དང་ཁྱད་པར་དུ།  ། དགའ་ལྡན་སྙན་བརྒྱུད་མན་ངག་ཟབ་མོ་རྣམས།  ། ལེགས་པར་གསན་ནས་དེ་དོན་སྒྲུབ་པ་ལ།  ། ཉམས་ལེན་སྙིང་པོར་མཛད་ལ་གསོལ་བ་འདེབས།  ། རང་བྱུང་ཡེ་ཤེས་རྡོ་རྗེའི་སྒྲུབ་གནས་སུ།  ། ཡང་དག་འཇོག་ལ་གཞོལ་ཚེ་སྤྱན་རས་གཟིགས།  ། མྱུར་མཛད་ཡེ་ཤེས་མགོན་པོའི་བྱིན་རླབས་ཀྱི།  ། མཚན་མ་བརྟན་པོ་བརྙེས་ལ་གསོལ་བ་འདེབས།  ། རང་གི་ཉམས་མྱོང་ཚད་མའི་བདུད་རྩིའི་བཅུད།  ། འཆད་རྩོམ་ཤེལ་གྱི་གཟར་བུས་ཉེར་བཅུས་ཏེ།  ། སྐལ་ལྡན་སྙིང་གི་ཡོལ་གོར་བསྐྱིལ་བ་ཡིས།  ། གདུལ་བྱ་སྨིན་པར་མཛད་ལ་གསོལ་བ་འདེབས།  ། རྟོགས་དཀའ་རྡོ་རྗེའི་གསང་ཚིག་སྭ་ཡི་བྷུ།  ། ཛྱཽ་ཏི་དང་མ་ཎི་པདྨེ་ཡི།  ། ངེས་དོན་ཨེ་ཝཾ་ཇི་བཞིན་གསལ་མཛད་ནས།  ། སྐལ་བཟང་བློ་མུན་བསལ་ལ་གསོལ་བ་འདེབས།  ། གཙུག་ལག་ཁང་དང་སྐུ་གསུང་ཐུགས་རྟེན་བཞེངས།  ། དཀོན་མཆོག་མཆོད་དང་དགེ་འདུན་བསྙེན་བཀུར་སོགས།  ། བྱ་བ་ལས་ཀྱི་འཁོར་ལོས་ཐུབ་པའི་བསྟན།  ། དར་ཞིང་རྒྱས་པར་མཛད་ལ་གསོལ་བ་འདེབས།  ། དེ་ལྟར་བླ་མའི་ཡོན་ཏན་ཕྱོགས་ཙམ་ཞིག། ངག་ཏུ་བརྗོད་ཅིང་ཡིད་ལ་དྲན་པ་ཡི།  ། དད་པའི་ཤུགས་ཀྱིས་གྲངས་མེད་ལུས་སྤྲུལ་ཏེ།  ། སྒོ་གསུམ་གུས་པ་ཆེན་པོས་ཕྱག་འཚལ་ལོ།  ། དངོས་སུ་བཤམས་དང་ཡིད་ཀྱིས་སྤྲུལ་པ་ཡི།  ། ཕྱི་ནང་གསང་བའི་མཆོད་པ་ཐམས་ཅད་དང་།  ། བདག་ལུས་ལོངས་སྤྱོད་དུས་གསུམ་དགེ་ཚོགས་བཅས།  ། གུས་པས་འབུལ་ལོ་བརྩེ་བས་བཞེས་སུ་གསོལ།  ། ཐོག་མེད་ནས་བསགས་སྡིག་ལྟུང་ཐམས་ཅད་དང་།  ། ཁྱད་པར་ལེགས་ཚོགས་རྩ་བ་བླ་མ་ཡི།  ། དམ་ཚིག་ལས་འགལ་ཉེས་པ་ཅི་མཆིས་ཀུན།  ། སྙིང་ནས་འགྱོད་པ་དྲག་པོས་མཐོལ་ཞིང་བཤགས།  ། རང་གཞན་སྐྱེ་འཕགས་རྣམས་ཀྱིས་དུས་གསུམ་དུ།  ། བསགས་པའི་དགེ་ཚོགས་ཀུན་དང་ཁྱད་པར་དུ།  ། དཔལ་ལྡན་བླ་མའི་སྐུ་གསུང་ཐུགས་གསུམ་གྱི།  ། དཔག་ཡས་ཡོན་ཏན་ཕུང་པོར་རྗེས་ཡི་རང་།  ། བླ་མའི་ཐུགས་དགོངས་གཞན་ཕན་འབའ་ཞིག་ལ།  ། དམ་ཆོས་སྟོན་ལས་འགྲོ་སྒྲོལ་ཐབས་གཞན་མེད།  ། དེ་ཕྱིར་ཐུགས་རྗེའི་སྤྲིན་ལས་ཆོས་ཀྱི་ཆར།  ། གདུལ་བྱའི་ཞིང་སར་ཆད་མེད་དབབ་ཏུ་གསོལ།  ། ཆོས་ལོངས་སྐུ་གཉིས་དག་པའི་གདུལ་བྱ་ལས།  ། གཞན་གྱི་ཡུལ་མིན་ཕྱིར་ན་རིས་མེད་ཀྱི།  ། སྐུ་མཐོང་གསུང་ཐོས་རུང་བའི་གཟུགས་སྐུ་འདི།  ། འགྲོ་བའི་དོན་དུ་བསྐལ་བརྒྱར་བརྟན་བཞུགས་གསོལ།  ། འདིས་མཚོན་དུས་གསུམ་བསགས་པའི་དགེ་བ་ཀུན།  ། བདག་གཞན་འགྲོ་རྣམས་སྐྱེ་བ་ཐམས་ཅད་དུ།  ། དཔལ་ལྡན་བླ་མས་འབྲལ་མེད་རྗེས་བཟུང་སྟེ།  ། ཟུང་འཇུག་གོ་འཕང་མྱུར་དུ་ཐོབ་ཕྱིར་བསྔོ།  ། བློ་བཟང་རྒྱལ་བསྟན་དཔག་བསམ་ལྗོན་པ་མཆོག། བཤད་སྒྲུབ་མེ་ཏོག་དཀར་པོ་འབུམ་བཞད་ཅིང་།  ། ཕན་བདེའི་འབྲས་བཟང་གཡུར་དུ་ཟ་བ་ཡིས།  ། སྐྱེ་རྒུའི་རེ་འདོད་སྐོང་བའི་བཀྲ་ཤིས་ཤོག། ཅེས་བྱང་ཕྱོགས་ཧལ་ཧའི་ཡུལ་དུ་བསྟན་འགྲོའི་དོན་ལ་གཞོལ་བ་ཨེར་ཏེ་ནི་ཇོ་བོའི་ལྷ་ཁང་གི་བླ་མ་ནོམ་ཆི་ཆོས་རྗེ་བློ་བཟང་གྲགས་པ་དར་རྒྱས་ཀྱི་འཁྲུངས་རབས་རྣམ་ཐར་དང་འབྲེལ་བའི་གསོལ་འདེབས་འདི་ལྟ་བུ་དགོས་ཞེས་ཇིང་གིར་གནམ་གྱི་རིགས་ལས་སྟོབས་འབྱོར་གྱིས་མངོན་པར་མཐོ་ཞིང་།  བསྟན་པ་བསྟན་འཛིན་ལ་མི་ཕྱེད་པའི་དད་པ་དང་ལྡན་པ་ས་སྐྱོང་མིའི་དབང་པོ་ཐུ་ཤི་ཡེ་ཐུ་ཧན་ཚེ་བརྟན་རྡོ་རྗེ་དང་།  ཧ་ཐུན་འོད་ཟེར་སྐྱིད།  གུང་ཏ་ཡན་ཧུང་ཐས་ཅི་དངོས་གྲུབ་རྡོ་རྗེ་དང་།  གུང་བསམ་འགྲུབ་རྡོ་རྗེ་སོགས་སྦྱིན་པའི་བདག་པོ་རྣམས་དང་།  ཨུ་ལ་ཇིའི་ཐུ་ཏཱ་བླ་མ་བློ་བཟང་བརྩོན་འགྲུས།  ཆི་ཧུལ་གཉེར་པ་ཀུན་དགའ་ཡེ་ཤེས།  དགེ་སློང་བློ་བཟང་བསྟན་འཛིན་སོགས་གྲྭ་རིགས་རྣམས་ཀྱིས་བདོག་པའི་མེ་ཏོག་དང་བཅས་ནན་ཆེར་བསྐུལ་ངོར། ས་སྐྱ་ཁྲི་པ་དབང་སྡུད་སྙིང་པོས་མཛད་པའི་གསོལ་འདེབས་ཤིག་འདུག་པ་ལ་གཞི་བྱས།  ངག་རྒྱུན་ཁུངས་བཙུན་པ་འགའ་ཞིག་ཀྱང་བརྗོད་བྱར་ཐོན་པ་བགྱིས་ཏེ་བཙུན་གཟུགས་སྙོམ་ལས་པ་༧བློ་བཟང་ཆོས་ཀྱི་ཉི་མས་ཆོས་སྡེ་ཆེན་པོ་དགོན་ལུང་བྱམས་པ་གླིང་དུ་སྦྱར་བའི་ཡི་གེ་པ་ནི་དགེ་སློང་ངག་དབང་ཕུན་ཚོགས་སོ། །  ། །